GULF บวก 3.14% วอลุ่มทะลัก 2.03 พันลบ.คาดแรงซื้อกลุ่มพลังงานคึก-พื้นฐานธุรกิจเด่นหนุน
GULF บวก 3.14% วอลุ่มทะลัก 2.03 พันลบ.คาดแรงซื้อกลุ่มพลังงานคึก-พื้นฐานธุรกิจเด่นหนุน โดย ณ เวลา 15.47 น. อยู่ที่ระดับ 57.50 บาท บวก 1.75 บาท หรือ 3.14% ด้วยมูลค่าซื้อขาย 2.03 พันล้านบาท
25 ธ.ค. 2560

ผู้สื่อข่าวรายงานว่า บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ณ เวลา 15.47 น. อยู่ที่ระดับ 57.50 บาท บวก 1.75 บาท หรือ 3.14% ด้วยมูลค่าซื้อขาย 2.03 พันล้านบาท คาดแรงซื้อหุ้นกลุ่มพลังงานหนุนคึก ประกอบกับพื้นฐานบริษัทแข็งแกร่งทำให้มีแรงซื้อเข้ามาเป็นจำนวนมาก

โดยก่อนหน้านี้ นายรัฐพล ชื่นสมจิตต์ รองกรรมการผู้จัดการใหญ่ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า บริษัทตั้งเป้าหมายว่าภายในปี 2567 จะมีขนาดกำลังการผลิตไฟฟ้าเข้าสู่ระบบอยู่ที่ 11,000 เมกะวัตต์ จากปัจจุบันมีขนาดกำลังการผลิตแล้วจำนวน 4,700 เมกะวัตต์
โดยกำลังการผลิตที่จะเพิ่มเข้ามาอีกประมาณ 6,000 เมกกะวัตต์ จะมาจากโรงไฟฟ้า 2 ส่วน ประกอบด้วย โครงการ SPP ก๊าซธรรมชาติ (Cogen) ที่อยู่ภายใต้บริษัท Gulf MP Company Limited ซึ่งเป็นบริษัทลูกที่บริษัทได้ร่วมทุนกับทางญี่ปุ่น และกำลังจะเปิดดำเนินการในปี 2561 อีกจำนวน 4 โครงการ กำลังการผลิตรวมประมาณ 510 เมกะวัตต์
นอกจากนี้ในปี 2562 จะมีโรงไฟฟ้าเพิ่มอีก 4 โครงการ กำลังการผลิตรวมประมาณ 510 เมกะวัตต์ ทำให้ในปี 2561-2562 บริษัทจะมีกำลังการผลิตเพิ่มขึ้นอีกประมาณ 1,020 เมกะวัตต์
ทั้งนี้หากรวมโรงไฟฟ้าทั้ง 8 โครงการ จะคิดเป็นสัดส่วนของทาง GULF ถืออยู่ประมาณ 700-800 เมกะวัตต์ และคาดว่าภายในปี 2562 จะมีกำลังการผลิตประมาณ 2,600 เมกะวัตต์
ขณะเดียวกัน ในปี 2563 บริษัทคาดจะมีการเติบโตอย่างโดดเด่นในด้านของรายได้ เนื่องจากมีการบันทึกรายได้ของทุกโรงไฟฟ้าเต็มปี โดยคาดว่าโรงไฟฟ้า SPP จำนวน 1 โครงการ กำลังการผลิตประมาณ 120 เมกะวัตต์ จะสามารถทำรายได้อยู่ที่ประมาณ 2,500-2700 ล้านบาท/ปี  และคาดว่าในปี 2564 บริษัทจะมีรายได้จากโรงไฟฟ้าจำนวน 12 โครงการ ที่ประมาณ 30,000 ล้านบาท
บล.ดีบีเอส วิคเคอร์ส กลยุทธ์การลงทุน : ระยะสั้นมากภาพตลาดเป็นบวก แต่ยังควรระวังการแกว่ง ซื้อใหม่เน้นตามด้วยค่าบวกของราคาหุ้นและตลาด แนวต้าน SET ระยะสั้นให้ไว้ที่ 1750, 1760 ถ้าหลุด 1725 ควร Stop loss สำหรับหุ้นที่มีโอกาสทำ New High ที่เข้ามาใหม่คือ AMATA, JAS, BGRIM, IVL, AH, ROJNA, GULF, BCPG
บล.เออีซี  สรุปภาพตลาดในช่วงเช้าวันนี้(25 ธ.ค.) SET เปิดกระโดดขึ้นไปทดสอบจุดสูงสุดอีกครั้งที่ 1,751.75 จุด และมีแรงเทขายออกมาเล็กน้อยแต่ดัชนียังคงยืนอยู่ในแดนบวก จนดัชนีปิดเที่ยงที่ 1,749.86 จุด (+0.45%) ด้วยมูลค่าซื้อขาย 1.8 หมื่นล้านบาท โดย Sector ที่หนุนดัชนี คือ กลุ่มพลังงาน กลุ่มอสังหาฯ และกลุ่มบริการ